b'\n_START_ARTICLE_\nDet J\xc3\xb8diske Samfund i Danmark\n_START_PARAGRAPH_\nDet J\xc3\xb8diske Samfund i Danmark (frem til 2014 Det mosaiske Troessamfund) er en af tre godkendte og anerkendte j\xc3\xb8diske menigheder i Danmark. Siden 1969 er der ikke anerkendt nogen trossamfund i Danmark. I dag kan trossamfund s\xc3\xb8ge Kirkeministeriet om godkendelse, hvilket giver en r\xc3\xa6kke privilegier og muligheder, men ikke samme muligheder som anerkendte trossamfund har._NEWLINE_Det j\xc3\xb8diske trossamfund er anerkendt i henhold til kgl. resolution fra 1682, og omkring 1687 blev den f\xc3\xb8rste rabbiner ansat i K\xc3\xb8benhavn._NEWLINE_De j\xc3\xb8diske menigheder Machsike Hadas og Shir Hatzafon \xe2\x80\x93 Progressiv J\xc3\xb8dedom i Danmark \xe2\x80\x93 er godkendte trossamfund.\n_START_SECTION_\nDet j\xc3\xb8diske samfund i Danmark\n_START_PARAGRAPH_\nDer har levet j\xc3\xb8der i Danmark i mere end 300 \xc3\xa5r. J\xc3\xb8derne har aktivt deltaget i dansk kulturliv, videnskab og erhvervsliv._NEWLINE_Det J\xc3\xb8diske Samfund i Danmark er et statsanerkendt trossamfund, som t\xc3\xa6ller ca. 1800 medlemmer. Der sk\xc3\xb8nnes i alt at v\xc3\xa6re 6000 j\xc3\xb8der i Danmark, af hvilke langt de fleste bor i hovedstadsomr\xc3\xa5det. Trossamfundets officielle religi\xc3\xb8se linje er den ortodokse, men da medlemmernes overbevisning g\xc3\xa5r fra religi\xc3\xb8st til sekul\xc3\xa6rt, kan trossamfundet betegnes som en enhedsmenighed, hvor alle opfattelser accepteres. Flertallet af de danske j\xc3\xb8der er i dag sekul\xc3\xa6re._NEWLINE_Trossamfundets styrelse best\xc3\xa5r af en medlemsvalgt Delegeretforsamling, der v\xc3\xa6lger den daglige ledelse, Repr\xc3\xa6sentantskabet. Delegeretforsamlingen er det j\xc3\xb8diske samfunds \xc3\xb8verste myndighed. Driften af K\xc3\xb8benhavns synagoge ledes af et valgt Forstanderskab. \xc3\x98verste religi\xc3\xb8se embedsmand er Overrabbineren._NEWLINE_Til at varetage de mange funktioner, der skal tilgodese den j\xc3\xb8diske tilv\xc3\xa6relse i Danmark, er der til trossamfundet knyttet vuggestue, b\xc3\xb8rnehaver, skole, beskyttede boliger, plejehjem og begravelsesplads. Hertil kommer j\xc3\xb8diske organisationer og et rigt foreningsliv._NEWLINE_Der findes to j\xc3\xb8diske kirkeg\xc3\xa5rde i K\xc3\xb8benhavn; Mosaisk Nordre Begravelsesplads og Mosaisk Vestre Begravelsesplads.'